FI Euroopan unionin virallinen lehti CE 78/262

(2004/C 78 E/0262)

KIRJALLINEN KYSYMYS P-3332/03

esittäjä(t): Herbert Bösch (PSE) komissiolle

(6. marraskuuta 2003)

Aihe: Elävien nautojen vientituki

Komissio on antanut vuosikertomuksen 2002 yhteisön taloudellisten etujen suojaamisesta ja petostentorjunnasta. Komissio ilmoittaa siinä, että eläviä eläimiä koskevia säännönvastaisuuksia ilmeni 561 tapauksessa.

Voiko komissio ilmoittaa, kuinka monessa tapauksessa oli kyse jalostusnautojen kuljetuksesta ja miten suurista summista niissä oli kyse? Kuinka monta tapausta ilmeni teurastettavien nautojen yhteydessä?

Kuinka monta vuoden 2002 vientituen turvin toteutettua eläinkuljetusta valvottiin (lukumäärät ja osuudet)?

Voiko komissio yksilöidä ne kymmenen yritystä, jotka saivat eniten elävien eläinten vientitukea vuonna 2002? Miten suuren summan kukin niistä sai kyseisestä budjettikohdasta?

Franz Fischlerin komission puolesta antama vastaus

(17. joulukuuta 2003)

Komission kertomuksessa yhteisön taloudellisten etujen suojaamisesta ja petostentorjunnasta (vuosikertomus 2002) ilmoitetaan 561 sääntöjenvastaista tapausta, jotka koskevat eläviä eläimiä yleensä (luokka 01 yhdistetyssä nimikkeistössä). Tässä tapauksessa 444 sääntöjenvastaisuutta on koskenut nautoja, joiden osuus on 4,7 miljoonaa euroa ja 117 on koskenut lampaita, joiden osuus on 1,5 miljoonaa euroa. Edelleen 262 tapausta näistä 561:stä liittyvät elävien nautojen vientituen saantiin.

Jäsenmaiden ilmoitukset asetuksen (EY) N:o 595/91 (1) 3 artiklan säännönvastaisuuksista sisältävät joitain eriteltyjä tietoja, mutta komission saamasta aineistosta ei käy ilmi, kuinka moni naudoista oli jalostettavia ja kuinka moni teurastettavia.

Voimassa olevalla lainsäädännöllä velvoitetaan jäsenvaltiot tarkastamaan kaikki vientituen piriin kuuluvat olevat nautaeläinkuljetukset. Tämä vaatimus perustuu asetukseen (EY) N:o 615/98 (2), jossa asetetaan tuen maksamisen edellytykseksi direktiivissä 91/628/ETY (3) annettujen säännösten noudattaminen. Kyseinen direktiivi koskee eläinten suojelemista kuljetusten aikana, ja siinä edellytetään, että kaikille kuljetuksille suoritetaan pakollinen eläinlääkärin tarkastus yhteisön tullialueen rajanylityspaikoilla. Asetuksessa säädetään myös tarkastuksesta alueen ulkopuolisessa kohdemaassa lastia purettaessa, jos kulkuvälinettä on vaihdettu yhteisön alueen ulkopuolisessa maassa tai jos yhteisön rajanylityspaikalla tarkastuksen tehnyt eläinlääkäri on katsonut sen tarpeelliseksi. Asetus on äskettäin korvattu asetuksella (EY) N:o 639/2003 (4), jota sovelletaan 1. lokakuuta 2003 lähtien hyväksyttyihin vienti-ilmoituksiin. Uudessa asetuksessa säädetään, että kaikille kuljetuksille on suoritettava pakollinen eläinlääkärin tarkastus ensiksi yhteisön tullialueen rajanylityspaikoilla, toiseksi niissä yhteisön ulkopuolisissa maissa, joissa kulkuneuvoa vaihdetaan, ja lopuksi vielä alueen ulkopuolisessa kohdemaassa lastia purettaessa.

Arvoisa parlamentin jäsen pyysi komissiota ilmoittamaan kymmenen eniten tukea saaneiden yritysten nimet ja tuen määrät vuonna 2002. Asetuksen (EY) N:o 2390/1999 (5) 2 artiklan 3 kohdan mukaisesti komissiolla on salassapitovelvollisuus kyseisen asetuksen nojalla annettujen tietojen osalta. Komissio ei voi sen vuoksi antaa Euroopan maatalouden ohjaus- ja tukirahaston (EMOTR) tukiosaston edunsaajien nimiä.

Komissio voi kuitenkin antaa tietoja kokonaismääristä. Toimintakauden 2002 aikana (16. lokakuuta 2001 — 15. lokakuuta 2002) maksettiin 56 miljoonaa euroa 98:lle elävien eläinten vientituen saajalle. Kymmenen eniten tukea saaneen osuus on 80 % tästä summasta.

(1) Neuvoston asetus (ETY) N:o 595/91, annettu 4 päivänä maaliskuuta 1991, yhteisen maatalouspolitiikan rahoituksen yhteydessä aiheettomasti maksettuja määriä koskevista sääntöjenvastaisuuksista ja näiden määrien takaisinperimisestä sekä tiedotusjärjestelmän luomisesta tällä alalla ja asetuksen (ETY) N:o 283/72 kumoamisesta (EYVL L 67, 14.3.1991).

(2) Komission asetus (EY) N:o 615/98, annettu 18 päivänä maaliskuuta 1998, vientitukijärjestelmän soveltamista koskevista erityisistä yksityiskohtaisista säännöistä elävien nautaeläinten hyvinvoinnin osalta kuljetuksen aikana (EYVL L 82, 19.3.1998).

(3) Neuvoston direktiivi 91/628/ETY, annettu 19 päivänä marraskuuta 1991, eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta (EYVL L 340, 11.12.1991).

(4) Komission asetus (EY) N:o 639/2003, annettu 9 päivänä huhtikuuta 2003, yksityiskohtaisten sääntöjen säätämisestä neuvoston asetuksen (EY) N:o 1254/1999 nojalla elävien nautaeläinten hyvinvointia kuljetuksen aikana koskevien, vientitukia myönnettäessä noudatettavien vaatimusten osalta (EUVL L 93, 10.4.2003).

(5) Komission asetus (EY) N:o 2390/1999, annettu 25 päivänä lokakuuta 1999, asetuksen (EY) N:o 1663/95 soveltamista koskevista yksityiskohtaisista säännöistä niiden tilitietojen muodosta ja sisällöstä, jotka jäsenvaltioiden on pidettävä komission saatavilla EMOTR:n tukiosaston tilien tarkastamista ja hyväksymistä varten (EYVL L 295, 16.11.1999).